GiliGold/VAD_KnessetCorpus huggingface dataset:
נעמה פלאי: המצב שבו אני יכולה לעשות קריאה מול התעודה, גם מוגדר בחוק הביומטרי לגבי עובד משרד הפנים ועובדים מסוימים בגופים ציבוריים.
נעמה פלאי: גם המצבים שאני יכולה להכניס תעודת זהות לקורא ולהשוות אותה מול הפרטים הביומטריים בלי מאגר, גם הם מוגבלים מבחינת החוק ויש כאן את הגופים שיכולים לעשות את זה.
נעמה פלאי: הרבה מצבים יהיו מצבים בהם ייקחו את תעודת הזהות, יסתכלו עליה ויגידו האם אתה בן האדם שנמצא כאן ואז זה באמת לא עדכני ולא מספיק ברור.
נעמה פלאי: זאת אומרת, לא ממחר, מרגע שיהיו תעודות ביומטריות, בכל מצב תהיה פנייה למאגר או תהיה קריאה ביומטרית של הפנים.
דוד רותם: יכול להיות שאני לא מבין.
דוד רותם: יש לי תעודת זהות ביומטרית, יש תמונה על התעודה?
נעמה פלאי: ודאי.
נעמה פלאי: כמו ברישיון נהיגה.
דוד רותם: ממש תמונה?
אברהם מיכאלי: כאן יש תמונה?
יורם אורן: רוב ההשוואות לא יהיו ביומטריות.
אברהם מיכאלי: כאן זה אותו הדבר.
אברהם מיכאלי: גם כאן יש תמונה.
אברהם מיכאלי: זה משהו דומה.
אורי מקלב: אדוני היושב ראש, השאלה שלך היא שאלה טובה.
דוד רותם: יש כאן תמונה.
יורם אורן: כמו שיש לך קבצים על המחשב, יש כאן מערכת קבצים כאשר אחד מהם הוא קובץ תמונה.
יורם אורן: הוא לא פתוח לקריאה לכולם ולא כל אחד יכול לקרוא אותו.
יורם אורן: בתוך השבב יש קובץ שהוא קובץ תמונה, כמו שאנחנו שומרים קבצי תמונות משפחתיות על המחשב שלנו.
יורם אורן: יש קובץ של תמונה.
יורם אורן: הוא לא פתוח לקריאה לכולם אלא הוא פתוח לקריאה רק לקוראים מורשים שיכולים לגשת למידע הזה.
יורם אורן: למה?
יורם אורן: כי אנחנו רואים בו מידע פרטי וצריך להגן עליו כך שלא כל חברת השכרת רכב שאתה משתמש בתעודת הזהות להוכיח את הגיל שלך תוכל גם לראות את התמונה.
תמי סלע: אם אני מבינה נכון, החשיבות של העדכון היא גם לעניין התמונה עצמה כשמשתמשים בתעודה הזאת.
יורם אורן: תעודה חזותית.
תמי סלע: אבל גם לעניין קובץ התמונה.
יורם אורן: אלה שניהם בבת אחת.
יורם אורן: כן.
אברהם מיכאלי: יעדכנו את שניהם יחד.
תמי סלע: נגיד לבדוק את זה מול הנתונים הביומטריים.
יורם אורן: על הדרך מרוויחים עוד דברים.
יורם אורן: מרוויחים את העדכניות הטכנולוגית של התעודה עצמה וכן הלאה.
אברהם מיכאלי: זה בעצם אומר שמצלמים את תווי הפנים מחדש.
נעמה פלאי: אחרי עשר שנים.
דוד רותם: פעם בעשר שנים יהיה צריך לעשות את כל הדבר הזה מחדש.
אורי מקלב: גם הביומטרי.
אברהם מיכאלי: את הכול.
נעמה פלאי: פעם בעשר שנים לבוא ללשכה לחדש תמונה.
דוד רותם: כמה כסף עולה לעשות תעודה ביומטרית?
נעמה פלאי: לאזרח?
דוד רותם: למדינה.
נסים אליסף: 47 שקלים.
דוד רותם: כמה בעלי תעודות זהות יש במדינת ישראל?
נסים אליסף: שישה מיליון.
דוד רותם: פעם בעשר שנים ששת מיליוני האנשים האלה יבואו ללשכות משרד הפנים.
נסים אליסף: דרך אגב, היום תעודת הזהות היא התעודה היחידה בארץ, למיטב ידיעתנו, שאין לה תוקף.
נסים אליסף: כלומר, שהתוקף שלה הוא לא מוגבל.
נסים אליסף: כל רישיון וכל תעודה שהמדינה מוציאה, יש לה תוקף אבל התעודה היחידה שניתנת לאנשים שאין לה תוקף, זאת תעודת הזהות.
אורי מקלב: כולם יצטרכו לבוא ללשכות.
נעמה פלאי: אבל לא כולם באים באותו יום.
דורית ואג: גם היום, כשאת לא צריכה לבוא כל עשר שנים, כשאת באה ללשכת מרשם האוכלוסין, לפחות בירושלים ובתל אביב זה אסון.
דורית ואג: זה יום עבודה.
נסים אליסף: אני חושב שלא.
אורי מקלב: רישיון נהיגה שולחים בדואר.
דורית ואג: מתי היית בפעם האחרונה בשעה 7:45 בבוקר ברחוב שלומציון בירושלים וראית מה הולך שם בחוץ?
דורית ואג: אנשים עומדים על הכביש כי אי אפשר לעמוד על המדרכה.
עירית ויסבלום: לשר הפנים יש סמכות לקבוע תוקף של תעודות זהות.
עירית ויסבלום: הסמכות הזאת לא תלויה בתורים.
עירית ויסבלום: עם כל הכבוד, אם אנחנו קובעים הוראה מהותית כי אנחנו מאמינים שהיא צריכה להיות, אז אנחנו לא מתחשבים בבעיות של תור בלשכה.
עירית ויסבלום: בבעיות של התור בלשכה נצטרך לטפל.
דוד רותם: אתם לא מתחשבים בתור ללשכה, אבל אנחנו גם צריכים לדאוג לתושבים ולא רק לכם.
נסים אליסף: אני חושב שהאמירה שמחכים יום שלם להוציא תעודת זהות, זה לא אמיתי.
דורית ואג: אתה פשוט אף פעם לא עמדת בתור.
דוד רותם: נסים, בסדר, לא מחכים יום שלם אבל כמה זמן לוקח לאדם מן השורה שמגיע ללשכת מרשם האוכלוסין?
נסים אליסף: תלוי בעונה, תלוי בלשכה.
נסים אליסף: יש לשכות שנכנסים לשם למשל בתקופה הזאת ואין בעיה.
נסים אליסף: כדאי שאולי פעם תבקרו.
דורית ואג: אני ביקרתי.
דוד רותם: ביקרתי.
נסים אליסף: אולי ביקרת בקיץ בשיא העונה וביום ראשון בבוקר, אז זה יכול להיות.
נסים אליסף: מה שאת מתארת, זה היה פעם.
נעמה פלאי: יתכן שזה נושא לבדיקה הנושא של תורים, אבל אם יש טעם מהותי לקביעת תוקף לתעודת זהות, ואנחנו חושבים שיש טעם מהותי, זה נכון לקבוע את זה.
נעמה פלאי: זה נושא אחר שצריך לדון בו וצריך לטפל בו, אם אכן יש בעיה, אבל יש טעם מהותי והטעם המהותי נובע מטעמים שהצגנו כאן.
נעמה פלאי: יש גם טעמים טכנולוגיים להתבלות של השבב הזה או דברים נוספים שיורם יכול להסביר לכם.
נעמה פלאי: לכן זה נכון לקבוע תוקף לתעודת הזהות.
נעמה פלאי: זה נכון לחדש אותה אחרי מספר מסוים של שנים.
תמי סלע: אם אפשר לשאול שאלה בהקשר הזה לגבי המשמעות בפועל של היעדר תעודת זהות בתוקף.
תמי סלע: היום, אם אני מבינה נכון, ברוב המקומית שאני צריכה להזדהות באמצעות תעודת זהות, אני יכולה לעשות על ידי מסמך זיהוי אחר.
נסים אליסף: בבחירות זה דרכון למשל.
תמי סלע: השאלה מה המשמעות בפועל של זה שלא תהיה לי תעודת זהות בתוקף, חוץ מזה שיש באמת עבירה על הוראה חוקית שמחייבת אותי להסתובב עם תעודת זהות.
עירית ויסבלום: המשמעות היא שאין לך מסמך מזהה שנקרא תעודת זהות, אבל זה כמובן לא משליך על המעמד וכמובן לא מונע ממך להיערך במועד ולהגיע בזמן ללשכה ולהוציא תעודה חדשה, כך שלא תישארי אפילו יום אחד בלי תעודה.
עירית ויסבלום: זאת אומרת, זה לא מונע זכות מהותית.
עירית ויסבלום: זה כמו שיש לך רישיון נהיגה ופג תוקפו.
אורי מקלב: אנחנו מקיימים דיון על התעודות ביומטריות, האם השבבים האלה צריכים עדכון והאם צריך שוב לחדש את התעודה, אבל זה דיון נפרד.
אורי מקלב: מה הקשר בין הדיון על התעודות הביומטריות לתעודות הזהות הרגילות?
אורי מקלב: הרי הולכים להחליף את זה ולכן למה עכשיו צריך לעשות תקנות שמשנות את כל סדרי בראשית לגבי תעודות הזהות הרגילות?
דוד רותם: אלה לא רק תעודות הזהות הרגילות.
דוד רותם: הם מדברים אתך גם על התעודות האלקטרוניות.
אורי מקלב: אני שומע שיש דיון על תעודות זהות ביומטריות חדשות, אבל למה זה עכשיו קשור לכל תעודות הזהות הרגילות שאנחנו יודעים שיש לנו אולי מטרה להחליף את כולן?
אורי מקלב: למה צריך היום לקבל החלטה לגבי תעודות הזהות הרגילות ולקבל החלטה על כך שהולכים להחליף את כל תעודות הזהות?
אורי מקלב: למה לקבל החלטות כאלה גורפות?
אורי מקלב: בואו נראה את הפיילוט ונקבל החלטות לגבי תעודות הזהות הביומטריות, נראה אם אפשר לשלוח בדואר, האם צריך לעשות עוד דברים, כי את רישיון הנהיגה שולחים בדואר.
אורי מקלב: גם את הדרכונים שולחים בדואר.
אורי מקלב: צריך לחשוב על זה, על עוד דרכים ועל עוד אלטרנטיבות כדי להקל על הציבור.
אורי מקלב: צריך גם להסביר שזה שאנשים לא מחליפים את תעודות הזהות המרופטות שלהם, זה מכיוון שהם לא רוצים לעמוד בתור.
אורי מקלב: זה חלק גדול מאנשים לא מחליפים תעודות זהות, אבל עכשיו על הציר הזה שממילא עושים ביומטרי, איזה קשר יש בין תעודות הזהות הביומטריות לתעודות הזהות הרגילות?
אורי מקלב: צריך להפריד את הדיון ואת ההחלטה בנושאים האלה.
אורי מקלב: דרך אגב, זה משהו כל כך מהותי ובהיקף כזה רחב, לא עושים את זה דרך אגב.
אורי מקלב: כך אתם גם מציגים את זה כאן.
אורי מקלב: כשאנחנו באים לתקנות, אנחנו רוצים לעשות רה ארגון בכל תעודות הזהות.
עירית ויסבלום: במשך כל השנה האחרונה היו דיונים רבים.
עירית ויסבלום: זה לא שעושים זאת בדרך אגב.
עירית ויסבלום: לאורך כל השנה היו דיונים לגבי איך צריכה להיות תעודת הזהות, גם הרגילה וגם הביומטרית, והגענו למסקנה.
אורי מקלב: אם עומדים להחליף לתעודה ביומטרית, למה אנחנו עושים מאמץ ומהפך להחליף לכולם את תעודות הזהות כך שכל שנה מיליון תושבים יצטרכו ללכת ללשכות משרד הפנים.
נסים אליסף: לא מחליפים.
נסים אליסף: מי שבא לקבל שירות, יחליף.
יורם אורן: מי שיקבל תעודה חדשה, יקבל עם תוקף.
אורי מקלב: אבל אם אתם מגבילים את התוקף?
דוד רותם: התעודות הישנות בתוקף לעוד עשר שנים.
דורית ואג: בעוד עשר שנים יבואו שישה מיליון אנשים.
דוד רותם: אני לא מבין שני דברים.
דוד רותם: לי יש תעודת זהות שהתמונה שלי היא מגיל 16.
דוד רותם: למה אתה מוכן שהיא תחזיק מעמד עוד עשר שנים?
דוד רותם: אם אתה חושב שהיא כבר לא מזהה, תחליף לי את זה מיד.
דוד רותם: תבוא ותגיד שתוך שנה כל אחד יחליף את תעודת הזהות שלו.
דוד רותם: במצב הזה, אני אגיע לגיל שמונים ואז אני אחליף את תעודת הזהות.
דוד רותם: עד גיל שמונים אני מסתדר עם זה, אז תשאיר אותי כי אני אסתדר עם זה גם בגיל 120.
עירית ויסבלום: אני רוצה לציין שלמשל אישה נישאת ולכן באה להחליף את שם משפחתה.
עירית ויסבלום: זה לא שפתאום בעוד עשר שנים יגיעו כולם.
עירית ויסבלום: אנשים באים.
אורי מקלב: אם אנשים באים, כן מחליפים.
אורי מקלב: נתת עכשיו נימוק שהוא מאוד חשוב.
אורי מקלב: את נותנת סיבה מדוע לא צריך להחליף.
אורי מקלב: את אומרת שיש דינמיקה, יש ילד שנולד, אישה נישאת, מתגרשת, נישאת עוד פעם וכולי.
אורי מקלב: יש איזו דינמיקה כך שרק מעטים לא מחליפים ולא מעדכנים תעודת זהות.
אורי מקלב: אדוני, יש עוד הרבה אירועים שלא מזהים.
אורי מקלב: אני באתי לעשות ברית עם דרכון ולא רצו להכניס אותי כי הורדתי עשרים קילו בפחות משנה.
אורי מקלב: רק בגלל נקודת החן הזאת הצלחתי להיכנס.
אורי מקלב: אדוני, היית ער למה שאמרה גברתי, במידה ויש דינמיקה שאנשים באים להוציא דרכון או לחדש את תוקפו, על הדרך מבקשים להחליף תעודת זהות.
אורי מקלב: משרד הפנים רוצה שאנשים לא יחזיקו זמן רב את תעודת הזהות ולכן אומרים להם שכשהם מוציאים דרכון ותעודת הזהות שלו היא כבר מעל עשר שנים, שיביא גם תמונה ותעודת זהות.
עירית ויסבלום: מי שלא מוציא דרכון, יישאר כל חייו עם תעודת הזהות.
אורי מקלב: לאט לאט אנחנו מצמצמים את האוכלוסיות האלה.
אורי מקלב: את בעצמך אומרת שיש דינמיקה של החלפה וחידוש תעודת זהות.
אורי מקלב: לא אני אמרתי אלא את אמרת.
אורי מקלב: משרד הפנים ימצא לנכון לייעל את העבודה שלו ועם החלפת הדרכון ואם אותו אדם מחזיק תעודת זהות למעלה מעשר שנים, יבקשו ממנו להביא גם תמונה ויחליפו לו את התעודה.
אורי מקלב: לשלוח עכשיו את כל המדינה למשרד הפנים?
אורי מקלב: אדוני השר, אתה לא היית אבל אמרתי שאני לא רואה את הקשר בין תעודות הזהות הביומטריות לתקנה שרוצה להביא משרד הפנים, להחליף את כל תעודות הזהות של אזרחי מדינת ישראל אחרי עשר שנים.
אורי מקלב: הולכים עכשיו על תהליך של תעודות זהות ביומטריות.
מיכאל איתן: אתה באמת לא מבין?
אורי מקלב: לא, אני לא רוצה לקבל את זה.
אורי מקלב: לא שאני לא מבין.
תמי סלע: זה יחול בעוד עשר שנים על רוב האנשים.
אורי מקלב: תעודות הזיהוי הביומטריות, אם זה יצליח, אנחנו רוצים החיל את זה על כל אזרחי ישראל.
אורי מקלב: אבל תעודות זהות רגילות, להחליף לכולם, למה אנחנו צריכים ללכת לזה עכשיו?
דוד רותם: מי שיש לו היום תעודה רגילה, יצטרך להחליף בעוד עשר שנים.
אורי מקלב: או לא.
נסים אליסף: עד עשר שנים.
אברהם מיכאלי: אתה לא חייב לגשת היום להחליף את התעודה.
דורית ואג: בין היום לבין עד עשר שנים, אתה יכול מתי שאתה רוצה.
עירית ויסבלום: זאת ההוראה שקיימת.
דוד רותם: בעוד עשר שנים היא פוקעת.
דוד רותם: מיום התקנות, עשר שנים, תעודת הזהות שלך פקעה.
עירית ויסבלום: אם אישה תחליף שם והיא תוציא תעודת זהות חדשה, ממילא היא תוציא תעודת זהות לעוד עשר שנים.
דוד רותם: אני לא מדבר על החלפת שם.
דוד רותם: אני מדבר על מי שהיום יש לו תעודת זהות, בעוד עשר שנים הוא יצטרך להחליף אותה.
דוד רותם: תוך עשר שנים הוא צריך להחליף אותה.
אברהם מיכאלי: אם כך, יש לי שאלה.
אברהם מיכאלי: יש לי היום בן אדם שהוציא תעודה לפני שבע שנים.
אברהם מיכאלי: מופיע בתעודת הזהות תאריך ההנפקה.
אברהם מיכאלי: הוא חייב לעקוב אחרי התאריך?
מיכאל איתן: מיום תחילת התקנות, התעודה במשך עשר שנים בתוקף.
מיכאל איתן: אפילו אם התעודה הופקה ב-1949, אם היום עוברות התקנות, עשר שנים התעודה בתוקף.
דורית ואג: מהיום.
מיכאל איתן: מהיום.
עודד פלר: זה מצריך הוראה מיוחדת.
נעמה פלאי: יש הוראת מעבר.
נעמה פלאי: תחילה והוראת מעבר.
אורי מקלב: אנחנו מסתכלים על האופק הרחוק, על מה שיהיה בעוד עשר שנים.
מיכאל איתן: כאן תעצור לרגע.
מיכאל איתן: אני דווקא רציתי לשאול לגבי המשטר שיתקיים כאשר יהיו תעודות זהות ביומטריות.
מיכאל איתן: מה אתם צריכים מבחינת החידוש.
מיכאל איתן: אתם אומרים שגם תעודת זהות ביומטרית תהיה בתוקף רק לעשר שנים.
דוד רותם: יש עליה תמונה.
מיכאל איתן: אתם צריכים לחדש את זה, זה בגלל המהימנות, התקפות של התעודה ונתונים סטטיסטיים שמשתנים.
מיכאל איתן: לכם יש איזושהי תחזית שאתם אומרים שככל שהתעודה הזאת מתיישנת, היכולת שלנו לקבל נתונים מדויקים הולכת ופחותה.
מיכאל איתן: זה מה שרציתי לדעת.
מיכאל איתן: באיזה רמות אתם מצפים בנקודת ההתחלה שיהיו רמות הדיוק וכמה הם מתערערות ויורדות במשך התקופה עד שבעשר שנים הן לא יכולות להחזיק מעמד אפילו עוד שנה, עוד שנתיים או עוד שלוש ואתם אומרים שאין ברירה, צריך להחליף.
יורם אורן: אמצעי הזיהוי המהותי והראשי כפי שהוסבר כבר בעבר, אלה הן טביעות האצבע.
יורם אורן: זאת הסיבה שאנחנו רוצים אותן.
יורם אורן: תמונת הפנים נועדה ראשית, לאפשר זיהוי חזותי, ושנית, לאפשר אמצעי משלים כי יש משהו כמו הממוצע העולמי והוא עומד עד חצי אחוז מהאוכלוסייה שטביעות האצבע של הן בעייתיות מאוד, או שאלה עובדי כפיים.
מיכאל איתן: זה משתנה עם הגיל?
יורם אורן: לא משתנה עם הגיל.
יורם אורן: זה כאילו מחוק.
יורם אורן: טביעת אצבע זה דבר מאוד יציב.
יורם אורן: זה יכול לזהות אותנו על פני הרבה זמן.
יורם אורן: שוב, עם איזושהי נפילה בציון של הזיהוי לאורך שנים, אבל זה מאוד יציב.
דוד רותם: כוויית מגהץ.
יורם אורן: כוויית מגהץ מוחקת לך זמנית את טביעות האצבע אבל לא באופן קבוע.
יורם אורן: כווייה קשה, כווייה על סף הדרגה השלישית תהרוס לך את טביעות האצבע באופן זמני והיא לא תהרוס לך את טביעת האצבע מול כל חיישן.
יורם אורן: יש חיישנים טובים שגם אחרי כווייה יראו טביעת אצבע סבירה מאוד.
אורי מקלב: כמה זמן מחזיק השבב?
אורי מקלב: השר שאל לגבי השבב ולא לגבי טביעת האצבע.
יורם אורן: זה לא רק השבב אלא זאת הקומבינציה של הפלסטיק ושל השבב.
יורם אורן: אורך החיים המתוכנן של הדברים האלה הוא קצת יותר מעשר שנים.
יורם אורן: האחריות של היצרן, המחויבות שלו שזה לא יתבלה, היכולת שלו.
מיכאל איתן: זה הטוב שניתן להשיג היום בטכנולוגיה?
יורם אורן: במחיר הזה, כן.
יורם אורן: במחיר הזה, זה הכי טוב.
אורי מקלב: זה יקר.
אורי מקלב: כל עשר שנים צריך להחליף.
קריאה: זה לא זול.
מיכאל איתן: אני מאמין שהדברים האלה ישתנו בתוך עשר-עשרים השנים ויכול להיות שפרקי הזמן יחליטו יותר זמן.
אברהם מיכאלי: אז תאריך את התוקף.
מיכאל איתן: לגבי ההפרש, באיזה עלויות מדובר?
יורם אורן: אין היום מוצר מיינסטרים שמבטיח לך אורך חיים גדול יותר.
יורם אורן: להפך, כדי להשיג אפילו את עשר השנים, אתה כבר נזקק לפלסטיקה שהיא פלסטיקה יותר אקזוטית כמו הפלסטיקה הזאת שהיא פולי-קרבונט, אותו חומר שעושים ממנו חופות של מטוסים.
יורם אורן: אתה נזקק לטכנולוגיות ייצור מיוחדות ולידע בייצור שהוא ידע מאוד מאוד מאוד ייחודי.
יורם אורן: זה המיינסטרים שיש לשוק הזה.
יורם אורן: אגב, כרטיסים בנקאיים למשל לא עשויים מהחומרים האקזוטיים האלה אלא הם עשויים מחומרים הרבה יותר זולים והם מחזיקים מעמד פחות.
יורם אורן: שלא לדבר על כך שגם יש התקדמויות טכנולוגיות לאורך זמן בצד האלקטרוני של התעודה.
מיכאל איתן: אולי אתה יכול לחזור עוד פעם על התהליך בצורה הפשטנית ביותר כאילו רק היום אתה מסביר את זה פעם ראשונה ולומר מה קורה בתהליכי הזיהוי.
מיכאל איתן: אנחנו בעצם מדברים רק על תהליכי זיהוי של התמונה מול הבן אדם, תעודה ובן אדם שהתמונה שלו מופיעה בה, ורוצים לעשות זיהוי של אדם מול התעודה, תעודה מול המאגר.
מיכאל איתן: בתעודה מול המאגר בעצם אין הבדלים של גיל.
מיכאל איתן: נכון?
יורם אורן: צריך באמת להפריד את זה לקצת יותר מקרים ממה שאתה פירטת.
יורם אורן: יש מקרה שבו אתה מושווה לתעודה שלך.
יורם אורן: מקומי לגמרי ואין לזה שום קישוריות לשום מקום וזה לא קשור לשום מקום.
מיכאל איתן: מה השפעת הזמן על העניין הזה?
יורם אורן: יש כאן טביעות אצבע ויש כאן תמונה.
יורם אורן: אם יש לי את ההרשאה לגשת לטביעות האצבע, אני יכול להשוות טביעות אצבע.
יורם אורן: זה יחסית מחזיק הרבה מאוד שנים.
מיכאל איתן: טביעת אצבע כאן.
יורם אורן: כאן.
יורם אורן: מקומי לגמרי.
מיכאל איתן: זאת אומרת, בנקודת הזיהוי אתה נותן את טביעות אצבעותיך והמתקן הקורא יודע להשוות למה שיש כאן והוא אומר שמי שנתן את טביעות האצבע האלה, זה אותו אדם.
מיכאל איתן: כאן השפעת הזמן, האם היא מורידה מהוודאות שאכן זה ייתן תשובה אמיתית או שעובר זמן ומתחילים להיווצר פערים קטנטנים, אבל הם עדיין יכולים לתת תוצאה לא נכונה?
מיכאל איתן: מידת הדיוק משתנה במשך השנים או לא?
אורי מקלב: אני רוצה להוסיף עוד שאלה על כך כדי לראות אם הבנתי טוב את שאלת השר.
אורי מקלב: האם כשאתה תחדש את תעודת הזהות הזאת, תבקש עוד פעם טביעות אצבע?
מיכאל איתן: ודאי.
מיכאל איתן: צריך לבוא לשם.
נעמה פלאי: מכיוון שהמידע הזה לא נשמר ברשות האוכלוסין, אין לנו דרך להכניס את זה לתעודה אלא לטעון מחדש.
יורם אורן: המצב הזה שבו אני משווה, אכן עם הזמן תהיה דגרגציה, לא משהו שיפריע לשימושיות ולא יפריע להזדהות בצורה הזאת.
יורם אורן: תמונת הפנים, למי שיכול לקרוא אותה מהשבב – שוב, לא כל אחד יכול לקרוא את התמונה מהשבב – אצלנו לא מתכננים לעשות בכלל בדיקה ממוכנת של תמונת הפנים אלא בדיקה חזותית.
יורם אורן: למה לקחת אותה מהשבב?
יורם אורן: כי מהשבב אני מקבל תמונה שהיא ברמת איכות טובה ונוחה לזיהוי בעין ולא תמונה בגודל בול.
יורם אורן: אני יכול להעלות אותה על המסך, אני יכול להסתכל על הבן אדם, אני יכול להשתכנע יותר טוב גם אם אני לא מומחה קלסתרונים של מז"פ.
מיכאל איתן: יורם, בוא נישאר בעולם הזה בלבד.
מיכאל איתן: בעצם מה שאתה אומר לי זה שגם אחרי עשרים שנים אני אוכל לבוא עם התעודה ולפחות לצורך הזיהוי המקומי, השוטר שיבקש ממני להזדהות יוכל לזהות אותי קצת פחות טוב כי התמונה שלי השתנתה אבל טביעות האצבע שלי הן כמעט אותו הדבר ואין הבדל גדול.
מיכאל איתן: הקומבינציה של שני הדברים ביחד יכולה לתת זיהוי מספיק טוב.
מיכאל איתן: למה אנחנו צריכים ללכת למהלך כזה?
מיכאל איתן: אם יש דברים אחרים שהם חשובים – תסביר לי, אבל זה כשלעצמו לא מצדיק שאת כל עם ישראל נקרא עוד פעם לתת טביעות אצבע וכולי.
מיכאל איתן: אלה הוצאות של עשרות מיליוני שקלים, אם לא מאות מיליוני שקלים.
נסים אליסף: רוב הזיהויים שאנחנו עושים הם בכלל לא מכונה.
מיכאל איתן: אבל אני שאלתי את יורם.
יורם אורן: ראשית, אנשים באים בשביל דרכון ובמספרים מאוד דומים.
מיכאל איתן: אנחנו נדבר על דבר-דבר ואחר כך על הגזרות האחרות.
יורם אורן: ראשית, כאמור, אנשים באים כדי לחדש דרכונים ובמספרים מאוד מאוד דומים, אם לא יותר כי מסתבר שדרכונים, אפילו אם בן אדם שכח איפה הוא שם אותו בבית, הוא פשוט הולך ומוציא חדש במיוחד אם זה לפני הקיץ.
דוד רותם: היום זה עולה המון כסף.
דוד רותם: שינינו את התקנות.
יורם אורן: הנחת יסוד שלנו היא שאת הרוב המוחלט של אירועים בהם אדם יצטרך להזדהות עם זה, הוא לא יעשה מול משרד הפנים והוא לא יעשה מול תשתית מחשוב שמסוגלת בכלל לקרוא את טביעת האצבע כי את זה אנחנו רוצים להגביל.
מיכאל איתן: זה יהיה לכל שוטר.
מיכאל איתן: לא?
מיכאל איתן: לכל ניידת יהיה מתקן שאדם יוכל על המקום לתת את טביעת האצבע ואת התעודה ותהיה השוואה ביניהם.
יורם אורן: שוטר זה אולי מקרה שכן גורם שכתוב בחוק, אבל יש עוד המון שימושים אחרים.
מיכאל איתן: כמו מה?
יורם אורן: בהם השימוש הוא פשוט חזותי.
נעמה פלאי: כמו למשל בנקים.
מיכאל איתן: אתם עכשיו מקבלים אחוזים מהבנקים?
נעמה פלאי: הבנקים וגופים ציבוריים אחרים.
נעמה פלאי: כל גוף ציבורי שירצה לבצע קריאה מול התעודה, אנחנו נצטרך להסדיר את זה בתקנות.
נעמה פלאי: כרגע גופים ציבוריים לא יכולים לקרוא מתוך השבב ולהשוות מול התעודה.
עירית ויסבלום: ביטוח לאומי, בית חולים כאשר אישה מגיעה ללדת והיא צריכה להזדהות.
נעמה פלאי: כל הזדהות שלא כתובה בחוק.
דוד רותם: בבחירות הזיהוי הוא מול תמונה.
מיכאל איתן: לא רק מול תמונה.
דוד רותם: לא תהיה להם אפשרות לקרוא את השבב.
: גם רישיון הנהיגה הוא לעשר שנים.
דוד רותם: אני הולך ומשלם בדואר ובזה נגמר הסיפור.
: לא, אתה צריך ללכת להצטלם.
דוד רותם: אתה מצטלם פעם אחת.
: כל עשר שנים.
: גם בהתנהלות מול חנות כאשר אתה קונה איזשהו מוצר ואתה משלם בכרטיס אשראי.
מיכאל איתן: דרך אגב, אני לא יודע מה אתם אומרים על זה, אבל אם היה לנו גם רישיון נהיגה ביומטרי, זה היה פנטסטי.
מיכאל איתן: היינו יכולים להיפטר מהמאגר הזה שכולנו רבים עליו.
מיכאל איתן: הייתם יכולים להשוות אחד עם השני.
דוד רותם: ואז המאגר הביומטרי הזה יהיה במשרד הרישוי.
דוד רותם: אני רוצה לדעת מתי הוא יהיה באינטרנט.
מיכאל איתן: זה עניין של זמן.
דוד רותם: תעודות רגילות יכולות להיות אולי עשר שנים ותעודות ביומטריות ודאי שצריכות להיות לזמן רב יותר.
נעמה פלאי: אבל בהקשר של הזיהוי החזותי אין הבדל היום.
נעמה פלאי: בהמשך לא יהיה הבדל בין תעודה ביומטרית או תעודה רגילה.
נעמה פלאי: בזיהוי החזותי שהוא יהיה רוב המקרים.
נעמה פלאי: ברוב המקרים, כשאני באה לסופר ומשלמת בכרטיס אשראי, מבקשים לראות את תעודת הזהות שלי כדי לראות מי אני.
מיכאל איתן: כך עושים היום.
נעמה פלאי: אבל אם יש מצב שצריך לתקן אותו כי הוא לא נכון, כי התמונה היא לא עדכנית, אז נכון לעשות את זה בשני הסוגים.
מיכאל איתן: אנחנו חיים היום בעולם הזה ועכשיו לכם קל להגיד את המלים האלה אבל תחשבי על כך שמדובר בחמישה מיליון בני אדם שצריכים פעם בעשר שנים ללכת לעשות הכול מחדש.
מיכאל איתן: אלה המתקנים שלכם, זה עוד מאות פקידים.
מיכאל איתן: זה אומר עשרות מיליוני שקלים.
מיכאל איתן: זאת החלטה שמתחילה בדבר קטן ואחר כך היא גומרת בדבר גדול.
יורם אורן: זה מה שקורה בכל מקום אחר בעולם.
נעמה פלאי: זאת החלטה נכונה אם אנחנו רוצים לזהות את האנשים בצורה נכונה.
דוד רותם: בעולם למרבית האנשים יש גם מקום לגור.
נעמה פלאי: יש מקומות שגם אין תעודת זהות.
יורם אורן: אני חושב שאפשר לתת את הדוגמה המאוד יפה של פורטוגל שמכניסה תעודת זהות במאפיינים מאוד דומים לתעודת הזהות שלנו ושם התוקף מוגבל ויש לשכות שאנשים באים להצטלם ולתת טביעות אצבע.
מיכאל איתן: מה שקורה בפורטוגל, זה כתוצאה מהנושא של הזרים.
מיכאל איתן: ברוב המדינות אין חובה לשאת תעודת זהות.
יורם אורן: יותר ויותר מדינות נכנסות למועדון הזה של תעודות הזהות.
מיכאל איתן: אני לא יודע.
מיכאל איתן: כל הזמן אני שומע יותר ויותר אבל בינתיים אני גם שומע על כאלה שבורחות מזה.
מיכאל איתן: אני אף פעם לא יודע מה הנתון הנכון.
עירית ויסבלום: נקודת המוצא של רשות האוכלוסין היא שתעודת זהות צריכה להיות מסמך שאדם יכול להזדהות אתו בצורה נכונה.
עירית ויסבלום: אם עד היום במשך 63 שנות מדינה התרגלנו שבן אדם יכול לבוא ולהזדהות עם תמונה מלפני ארבעים שנים, והגענו למסקנה שזה מצב לא נכון, אז צריך לתקן את המצב.
עירית ויסבלום: שיקולים של תורים בלשכה ועלויות של מיליוני שקלים נלקחים בחשבון ונלקחו בחשבון ואכן עושים שיפורים, אבל אם המדינה ורשות האוכלוסין הגיעו למסקנה שזה המצב הנכון, אני לא מוצאת סיבה לטעון כנגד זה.
דוד רותם: גברתי, זה בסדר שמרשם האוכלוסין החליט אבל אחד התפקידים שלנו הוא גם לפקח על ההתנהלות שלכם.
דוד רותם: אם אתם רוצים לבזבז מיליונים, אנחנו לא צריכים לתת לכם.
דוד רותם: כמה זה יעלה כל שנה להחליף תעודות זהות?
יורם אורן: היום אנחנו מנפקים 500 אלף תעודות זהות בשנה.
דוד רותם: והיום לא מחליפים.
יורם אורן: מכל הסוגים.
יורם אורן: החלפות, תעודות ראשונות, אובדן תעודה וכולי.
יורם אורן: חצי מיליון בשנה.
יורם אורן: אם אני לוקח את זה בטווח של עשר שנים, חמישה מיליון מהווים את כלל האוכלוסייה.
דוד רותם: זה עוד חצי מיליון.
יורם אורן: לא בהכרח.
דוד רותם: לא בהכרח, אבל גם לא בהכרח לא.
אורי מקלב: אם חצי מיליון אנשים מחליפים, לשם מה הם צריכים להחליף?
אורי מקלב: הנה, יש לך תוך עשר שנים דינמיקה של החלפת תעודות.
יורם אורן: מנפקים 500 אלף בשנה ולא מחליפים.
דוד רותם: כמה מתוכם אלה תעודות זהות חדשות?
יורם אורן: ראשונות?
יורם אורן: בסביבות 120-130 אלף.
יורם אורן: היתר זה בלאי של תעודה וחלק גם בעקבות אובדן.
יורם אורן: כשאני אומר בלאי, זה כולל הכול – חלק שינוי בפרטים, חלק בלאי כי התעודה התבלתה וחלק בעקבות אובדן או גניבה.
דוד רותם: זה היום חצי מיליון תעודות.
נסים אליסף: אלה לא תושבים אלא תעודות.
יורם אורן: תעודות.
מיכאל איתן: יש כאלה שזה קורה להם עשר פעמים בשנה.
יורם אורן: אין לנו כאלה.
דוד רותם: אתה אומר לשישה מיליון אנשים שתוך עשר שנים הם צריכים להחליף את תעודות הזהות.
דוד רותם: ברור לך שאם אני קיבלתי היום תעודת זהות חדשה, אני לא מחליף אותה בשנה הראשונה וגם לא בשנה השנייה וגם לא בשלישית.
דוד רותם: אני אולי אגיע בסוף השנה התשיעית והעשירית.
דוד רותם: אף אחד לא יגיע סתם להחליף.
יורם אורן: אלא אם כן הגעת לאחת הלשכות כי אתה צריך למשל דרכון ואז אתה עושה גם תעודת זהות חדשה כי כבר הגעת ואין סיבה שתגיע שוב לאחר מכן.
דוד רותם: מה שיקרה זה שאני מוציא היום תעודת זהות חדשה ובעוד שלושה חודשים אני בא להוציא דרכון, אז כבר על הדרך אני אחליף את תעודת הזהות שלי?
מיכאל איתן: אתה תחזיק את התעודה עשר שנים וביום האחרון אתה תרוץ למשרד הפנים.
מיכאל איתן: הם יאמרו שאתמול זה היה טוב והיום זה לא טוב?
מיכאל איתן: נחכה עם זה.
דוד רותם: תגידו לי, מתי פעם ביקשו ממני תעודת זהות?
יורם אורן: לפני רבע שעה, בכניסה לכאן ביקשו ממני תעודת זהות.
אורי מקלב: גם רישיון נהיגה היה טוב.
דוד רותם: אני אומר לכם היכן הבעיה.
דוד רותם: זאת עבירה על החוק לא להחזיק תעודת זהות, אבל תגידו לי, איזה שוטר ביקש בחמש השנים האחרונות ממישהו תעודת זהות אם הוא לא עבר עבירה?
יורם אורן: שוטר סיור רואה בממוצע 150 מפגשים עם אזרח ביום ורובם הגדול נגמר ב"תציג תעודת זהות ולך לדרכך".
מיכאל איתן: ואם אני מציג לו רישיון נהיגה?
מיכאל איתן: אני אשאל אותך שאלה יותר מתוחכמת.
מיכאל איתן: כמה תיקים פליליים נפתחו נגד אנשים שהפרו את החובה לשאת תעודת זהות?
דוד רותם: אף לא אחד.
אורי מקלב: יש היום הוראה לא לעשות שום דבר.
אורי מקלב: בוועדת שרים לענייני חקיקה עלה חוק שנפסל על ידכם.
מיכאל איתן: אני תמכתי בו.
אורי מקלב: הוצע חוק שיהיה אפשר להשתמש גם ברישיון נהיגה, אבל אני מבין שדחו את זה בעקבות הדברים האלה שרוצים שנעשה.
אורי מקלב: יכול להיות שזאת הייתה הסיבה העיקרית לדחייה בוועדת השרים.
אורי מקלב: לא שאלת אדוני היושב ראש מה תהיה העלות שלי להחליף תעודת זהות ולא תעודת זהות ביומטרית.
נעמה פלאי: המדינה קיבלה החלטה שהולכים על תעודת זהות חדשה.
נעמה פלאי: זה נכון שבשלב ראשון זה בהסכמה וזאת לא תהיה חובה ואחרי שנתיים תצטרך להתקבל החלטה אם הולכים על מהלך של חובה.
נעמה פלאי: כקונספציה, ההחלטה הייתה שמשפרים את תעודת הזהות והופכים את תעודת הזהות לתעודה חזקה, אמינה, נכונה ושניתן יהיה להסתמך עליה.
נעמה פלאי: לכן לאט לאט ייכנס מצב שבו תעודת הזהות תהיה המסמך המזהה הנכון וזאת הסיבה שזה גם נפל בוועדת שרים.
נעמה פלאי: ברגע שאנחנו הולכים על מהלך של תעודה חזקה ואמינה שאתה יזדהו, לא יכול להיות שתהיה עוד תעודה מזהה שאתה אי אפשר יהיה להזדהות.
מיכאל איתן: למה לא יכול להיות?
נעמה פלאי: מה גם שרישיון הנהיגה לא נותן את כל הדברים.
נעמה פלאי: תעודת הזהות תהיה התעודה המזהה במדינת ישראל.
נעמה פלאי: זה מה שהוחלט.
נעמה פלאי: חוק מרשם האוכלוסין קובע את זה וחוק הביומטריה קובע תעודה יותר משופרת.
דוד רותם: גברתי צודקת בהחלט.
דוד רותם: לכן יש לי הצעה.
דוד רותם: מתי אנחנו נדע אם יש תעודות זהות ביומטריות לכולם?
דוד רותם: בעוד שנתיים.
דוד רותם: תבואי עם התקנות האלה בעוד שנתיים ונגמור את הכול יחד.
נסים אליסף: אני חושב שהוויכוח הוא אם יש מאגר או לא.
דוד רותם: אין שום ויכוח.
דוד רותם: עוד לא החלטנו שיש תעודת זהות ביומטרית.
נסים אליסף: הוויכוח הוא על המאגר.
דוד רותם: הוויכוח הוא שעוד לא החלטנו אם יש תעודת זהות ביומטרית וצריך שנתיים לחכות.
דוד רותם: בעוד שנתיים תצטרך להתקבל החלטה.